CELEX: 32017D2224
Language: el
Date: 2017-11-30 00:00:00
Title: Εκτελεστική απόφαση (ΕΕ, Ευρατόμ) 2017/2224 της Επιτροπής, της 30ής Νοεμβρίου 2017, για την τροποποίηση της εκτελεστικής απόφασης 2014/844/ΕΕ, Ευρατόμ με την οποία εξουσιοδοτείται η Μάλτα να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ [κοινοποιηθείσα υπό τον αριθμό C(2017) 7861]

2.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/37
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ, Ευρατόμ) 2017/2224 ΤΗΣ ΕΠΙΤΡΟΠΉΣ
   της 30ής Νοεμβρίου 2017
   για την τροποποίηση της εκτελεστικής απόφασης 2014/844/ΕΕ, Ευρατόμ με την οποία εξουσιοδοτείται η Μάλτα να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
   
      
         [κοινοποιηθείσα υπό τον αριθμό C(2017) 7861]
      
   
   (Τα κείμενα στη μαλτέζικη και αγγλική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας,
   Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
   Έπειτα από διαβούλευση με τη συμβουλευτική επιτροπή ιδίων πόρων,
   Εκτιμώντας τα ακόλουθα:
   
               (1)
            
            
               Βάσει του άρθρου 387 της οδηγίας αριθ. 2006/112/ΕΚ του Συμβουλίου (2), η Μάλτα μπορεί, με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να συνεχίσει να απαλλάσσει τις πράξεις οι οποίες αναφέρονται στο παράρτημα Χ μέρος Β σημείο 9 της εν λόγω οδηγίας, για όσο διάστημα η ίδια απαλλαγή εφαρμόζεται σε ένα από τα κράτη μέλη που ήταν μέλη της Κοινότητας στις 30 Απριλίου 2004. Σύμφωνα με το εν λόγω άρθρο, οι πράξεις αυτές πρέπει να λαμβάνονται υπόψη για τον καθορισμό της βάσης των ιδίων πόρων που προέρχονται από τον φόρο επί της προστιθέμενης αξίας (ΦΠΑ).
            
         
               (2)
            
            
               Με την εκτελεστική απόφαση 2014/844/ΕΕ, Ευρατόμ της Επιτροπής (3), η Μάλτα εξουσιοδοτήθηκε να χρησιμοποιεί σταθερά ποσοστά της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις που αναφέρονται στο παράρτημα Χ μέρος Β σημεία 8 και 10 της οδηγίας 2006/112/ΕΚ όσον αφορά τους δημόσιους υδάτινους πόρους και τη μεταφορά προσώπων.
            
         
               (3)
            
            
               Στην επιστολή της με ημερομηνία 25 Απριλίου 2017, η Μάλτα ζήτησε εξουσιοδότηση από την Επιτροπή προκειμένου να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων ΦΠΑ για τις πράξεις που αναφέρονται στο παράρτημα X μέρος Β σημείο 9 της οδηγίας 2006/112/ΕΚ όσον αφορά τα νέα κτίρια και τα γήπεδα προς οικοδόμηση. Στον υπολογισμό του συμψηφισμού για την παράδοση νέων κτιρίων και γηπέδων προς οικοδόμηση, η Μάλτα εκτιμά την αξία των γηπέδων προς οικοδόμηση ως διπλάσια από την τιμή των νέων κτιρίων. Ο υπολογισμός της ακριβούς αξίας των γηπέδων προς οικοδόμηση θα επέσυρε διοικητικά βάρη τα οποία θα ήταν αδικαιολόγητα σε σχέση με την επίπτωση των εν λόγω πράξεων επί της συνολικής βάσης των πόρων ΦΠΑ της Μάλτας. Ως εκ τούτου, η Μάλτα θα πρέπει να εξουσιοδοτηθεί να υπολογίζει τη βάση των ιδίων πόρων ΦΠΑ χρησιμοποιώντας κατά προσέγγιση εκτιμήσεις όσον αφορά τα νέα κτίρια και τα γήπεδα προς οικοδόμηση.
            
         
               (4)
            
            
               Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
            
         
               (5)
            
            
               Συνεπώς, η εκτελεστική απόφαση 2014/844/ΕΕ, Ευρατόμ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στην εκτελεστική απόφαση 2014/844/ΕΕ, Ευρατόμ παρεμβάλλεται το ακόλουθο άρθρο 2α:
   
      «Άρθρο 2α
      Για τον υπολογισμό της βάσης των ιδίων πόρων ΦΠΑ από την 1η Ιανουαρίου 2017 έως τις 31 Δεκεμβρίου 2021, η Μάλτα εξουσιοδοτείται να χρησιμοποιεί κατά προσέγγιση εκτιμήσεις όσον αφορά τις πράξεις που αναφέρονται στο παράρτημα Χ μέρος Β σημείο 9 της οδηγίας 2006/112/ΕΚ (νέα κτίρια και γήπεδα προς οικοδόμηση).»
   
   Άρθρο 2
   Η παρούσα απόφαση απευθύνεται στη Δημοκρατία της Μάλτας.
   
      Βρυξέλλες, 30 Νοεμβρίου 2017.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  ΕΕ L 155 της 7.6.1989, σ. 9.
   
      (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
   
      (3)  Εκτελεστική απόφαση 2014/844/ΕΕ, Ευρατόμ της Επιτροπής, της 26ης Νοεμβρίου 2014, με την οποία εξουσιοδοτείται η Μάλτα να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ (ΕΕ L 343 της 28.11.2014, σ. 33).